b'\n_START_ARTICLE_\nTRNA\n_START_PARAGRAPH_\ntRNA st\xc3\xa5r for transfer-RNA (adaptor-RNA) og findes i cytoplasma hos eukaryoter (f.eks. mennesker) og protoplasma hos prokaryoter (f.eks. bakterier). Der findes \xc3\xa9n tRNA for hver aminosyre, og under den naturlige proteinsyntese i ribosomerne bliver hver tRNA koblet til en aktiveret (aminoacyleret) form af aminosyre. tRNA udg\xc3\xb8r en undergruppe i gruppen af ikke-kodende RNA._NEWLINE_tRNA-molekylet indeholder en 3 baser nukleinsyresekvens (antikodon), der er komplement\xc3\xa6r til den sekvens i genet (kodon), der koder for den respektive aminosyre. Under proteinsyntesen fremf\xc3\xb8res tRNA til ribosomet af en proteinfaktor (elongeringsfaktor Tu, EF-Tu i bakterier) og afl\xc3\xa6ser kodon p\xc3\xa5 mRNA. Herved sikres at den korrekte aminosyre inkorporeres i den voksende proteink\xc3\xa6de._NEWLINE_Den tredimensionelle struktur af tRNA er meget velbevaret, idet alle skal kunne passe i det samme aktive site i ribosomet. Den sekund\xc3\xa6re struktur af tRNA er et "firkl\xc3\xb8ver" (Figur 1), men i tre dimensioner folder tRNA op til en L-form (Figur 2).'